**Klaipėdos miesto nekilnojamojo kultūros paveldo vertinimo tarybos 2018-09-13 posėdžio nutarimai**

2018 m. rugsėjo 13 d. Klaipėdos miesto nekilnojamojo kultūros paveldo vertinimo tarybos posėdyje nutarta (protokolo Nr. ADM-602):

1. Smeltės senųjų kapinių apibrėžtų teritorijos ribų mažinimas galimas tik atlikus detaliuosius archeologinius tyrimus plėtrai reikalingose teritorijose ir perlaidojus palaikus.

2. Pastatui Bangų g. 6, Klaipėda nesuteikti teisinės apsaugos ir pritarti rekomendacijoms dėl pastato apsaugos: saugotinas gatvės fasadas su angų gabaritais ir išdėstymu, pastato aukštingumas, stogo tipas (dvišlaitis), stogo dangos medžiagiškumas (čerpės), fasadų apdailos medžiagiškumas (tinkas).

3. Pastatui Jūros g. 9, Klaipėda nesuteikti teisinės apsaugos.

4. Pastatui Karklų g. 9, Klaipėda nesuteikti teisinės apsaugos.

5. Pastatui Smiltynės g. 12, Klaipėda nesuteikti teisinės apsaugos, pastato vertinimo paveldosauginiu aspektu medžiagą perduoti Kuršių nerijos nacionalinio parko direkcijai (pastato naudotojui pagal patikėjimo teisę), kurioje rekomenduojama išsaugoti pastato tipologiją (atskirai stovinti vila), proporcijas, mastelį ir medžiagiškumą, remiantis ikonografine medžiaga, atkurti kuo daugiau autentiškų buvusios vilos elementų – lėkius, verandos frontono smailę su vėtrunge, verandos langų sudalinimą ir kitus subtilius architektūrinius elementus.

6. Dėl buv. šiaurinių Klaipėdos priemiesčių kapinių apsaugos informaciją perduoti Klaipėdos miesto bendrojo plano rengėjams ir ją perkelti į sprendinius.